บ้านเลขที่ 58
มีความประสงค์ขอร้องเรียนฝ่ายรักษาความสะอาดและสวนสาธารณะ สำนักงานเขตดอนเมือง สืบเนื่องจาก ข้าพเจ้าผู้อยู่อาศัยในบ้านเลขที่ 58 ได้ทำเรื่องขอให้ทางสำนักงานเขตดอนเมืองมาดำเนินการเก็บขยะให้ที่บ้าน เมื่อ วันที่ 27 พฤษภาคม 2567 ทางสำนักงานเขตเริ่มเข้ามาเก็บขยะที่บ้านครั้งแรก ใน วันที่ 5 มิถุนายน โดยก่อนหน้านั้นบ้านเลขที่ 58 ไม่เคยได้รับบริการในเรื่องของการเก็บและขนขยะมูลฝอย จากสำนักงานเขตดอนเมืองเลย ข้าพเจ้าต้องนำขยะไปทิ้งที่บ้านอีกหลังที่จังหวัดปทุม หรือนำไปทิ้งที่ทำงานสลับกันไปตามโอกาส และไม่เคยทิ้งในเขตของสำนักงานเขตดอนเมืองเลย 
แต่ในวันที่ 29 มิถุนายน 2567 ข้าพเจ้าได้เดินทางไปที่สำนักงานเขตดอนเมือง เพื่อไปจ่ายเงินค่าเก็บและขนขยะ หลังจากที่ใช้บริการมาครบ 1 เดือน ทางฝ่ายรักษาความสะอาดและสวนสาธารณะ สำนักงานเขตดอนเมือง เรียกเก็บเงินค่าขยะย้อนหลังจากข้าพเจ้า ตั้งแต่ปีงบประมาณ 2564-2567 เป็นจำนวนเงินทั้งสิ้น 960 บาทถ้วน (ย้อนหลัง 4 ปีงบประมาณ) และเก็บค่าบริการตามปีงบประมาณด้วย ข้าพเจ้าได้จ่ายเงินไปตามจำนวนที่ถูกเรียกเก็บ โดยชำระผ่านเครื่องสแกนจ่ายจากแอปพลิเคชั่นธนาคาร ข้าพเจ้าเห็นว่าทางสำนักงานเขตดอนเมืองเอาเปรียบผู้อยู่อาศัยมากในเรื่องการเรียกเก็บค่าบริการการเก็บและขนขยะมูลฝอยย้อนหลังในระยะเวลา 4 ปีงบประมาณ โดยที่ทางสำนักงานเขตไม่เคยให้บริการเข้ามาเก็บและขนขยะมูลฝอยจากบ้านของข้าพเจ้าเลยสักครั้ง ยิ่งไปกว่านั้น ในบันทึกข้อมูลการเก็บค่าขยะของฝ่ายรักษาความสะอาดและสวนสาธารณะ สำนักงานเขตดอนเมือง “ไม่ปรากฏข้อมูลการใช้บริการเก็บและขนขยะมูลฝอยของบ้านเลข 58” กล่าวคือ ก่อนหน้าที่ผู้อยู่อาศัยจะไปทำเรื่องขอให้เข้ามาเก็บและขนขยะมูลฝอยจากบ้านเลขที่ 58 ในบันทึกข้อมูลของฝ่ายรักษาความสะอาดฯ ไม่มีข้อมูลของบ้านเลขที่ 58 ซึ่งหมายความว่า ทางสำนักงานเขตดอนเมืองไม่เคยเข้ามาเก็บและขนขยะจากบ้านเลขที่ 58 เลย แต่ทางฝ่ายรักษาความสะอาดฯ สำนักงานเขตดอนเมืองกลับเรียกเก็บค่าบริการย้อนหลัง 4 ปีงบประมาณ เป็นเหตุให้เกิดข้อสงสัยว่า ในเมื่อไม่มีข้อมูลของบ้านเลขที่ 58 ในการใช้บริการในส่วนนี้ แต่ทางฝ่ายรักษาความสะอาดฯ สำนักงานเขตดอนเมืองเก็บเงินค่าธรรมเนียมจากผู้อยู่อาศัยได้อย่างไร คำนวณค่าธรรมเนียมการจากอะไรในการเรียกเก็บย้อนหลังจากผู้อยู่อาศัย ในจำนวนเงิน 960 บาทถ้วน (4 ปีงบประมาณย้อนหลัง) ในการนี้ ข้าพเจ้ายินดีจ่ายเงินค่าธรรมเนียม หากทางสำนักงานเขตดอนเมืองให้บริการเข้ามาเก็บและขนขยะมูลฝอยตามหน้าที่ 
เนื่องด้วยการไม่ได้รับความยุติธรรมและการถูกเอารัดเอาเปรียบ จากทางสำนักงานเขตดอนเมืองเช่นนี้ ข้าพเจ้าจึงกลับเข้าไปติดต่อฝ่ายรักษาความสะอาดฯ สำนักงานเขตดอนเมือง (ด้วยวาจา) เพื่อขอรับเงินค่าธรรมเนียมการเก็บและขนมูลฝอย (ที่ชำระเกิน) คืนในวันที่ 29 มิถุนายน 2567 ช่วงบ่าย ทางหัวหน้างานและเจ้าหน้าที่ที่รับเรื่องได้รับปากว่าจะทำเรื่องขอเงินคืนให้แก่ข้าพเจ้า แต่อย่างไรก็ตาม พบว่า ทางเจ้าหน้าที่กลับไม่ปฏิบัติหน้าที่และเพิกเฉยต่อทุกข์ของข้าพเจ้า โดยนับตั้งแต่วันที่เข้าไปติดต่อขอรับเงินคืนจนถึงวันนี้ ผ่านมามากกว่า 90 วันแล้ว และปัจจุบันข้าพเจ้ายังไม่ได้รับเงินค่าธรรมเนียมการเก็บและขนขยะมูลฝอยที่ชำระเกินคืนเลย โดยเจ้าหน้าที่อ้างว่า 
ข้าพเจ้าขอลำดับเหตุการณ์ โดยมีรายละเอียด ดังนี้
1.วันที 29 มิถุนายน 2567 ช่วงบ่าย ข้าพเจ้าเข้าไปทำเรื่องขอรับเงินค่าธรรมเนียมการเก็บและขนมูลฝอย (ที่ชำระเกิน) คืน โดยมีหัวหน้าที่ชื่อคุณแมว ฝ่ายรักษาความสะอาดและสวนสาธารณะ สำนักงานเขตดอนเมือง รับเรื่องไว้และกล่าวกับข้าพเจ้าว่าจะให้เจ้าหน้าที่ที่เกี่ยวข้อง คือ คุณจินตนา ดำเนินการคืนเงินให้แก่ข้าพเจ้า โดยแจ้งว่าใช้ระยะเวลาในการดำเนินการทั้งสิ้น 3 สัปดาห์ และนัดหมายให้ข้าพเจ้ามารับเงินคืน 
2.เมื่อครบกำหนด 3 สัปดาห์ ในวันที่ 27 กรกฎาคม 2567 ข้าพเจ้าได้เดินทางไปที่ฝ่ายรักษาความสะอาดและสวนสาธารณะ สำนักงานเขตดอนเมือง เพื่อขอรับเงินคืน ทางเจ้าหน้าที่ที่คุณแมวมอบหมายให้ดำเนินการทำเรื่องขอเงินคืนให้แก่ข้าพเจ้า กลับแจ้งว่า “ยังไม่ได้ทำเรื่องให้” ให้รอและมาติดต่อใหม่ การได้รับฟังคำกล่าวเช่นนี้ แสดงให้เห็นถึง “ความเพิกเฉยต่อการปฏิบัติหน้าที่ของเจ้าหน้าที่ที่มีหน้าที่ต้องรับผิดชอบโดยตรง”
3.หลังจากนั้น ได้โทรติดตามเรื่องมาโดยตลอด สัปดาห์ละครั้ง ทั้งโทรติดตามกับหน้าหัวงานคุณแมว และคุณจินตนาเจ้าหน้าที่ที่มีหน้าที่ดำเนินการให้ ทุกครั้งที่โทรไปติดตามเรื่องจะได้รับคำพูดจากหัวหน้างานและเจ้าหน้าที่เพียงแค่ว่า “ขอโทษ จะติดตามเรื่องให้” และ “มีคนทำเรื่องร้องขอเงินคืนเยอะ ยังไม่ได้ทำเรื่องให้” โดยบางครั้งที่โทรติดตาม ได้รับการแจ้งว่า “ยังไม่ได้ทำเรื่องให้ ไม่รู้ว่าจะได้ไหม” ข้าพเจ้าได้รับฟังคำพูดแบบนี้ซ้ำ ๆ ผ่านมามากกว่า 90 วันแล้ว
4.ในเดือนสิงหาคม ได้รับโทรศัพท์จากเจ้าหน้าที่แจ้งว่า “จะได้รับเงินค่าธรรมเนียมที่จ่ายเกินคืน ภายในวันที่ 30 กันยายน 2567 เพราะอยู่ในปีงบประมาณนี้”
5.ครั้งล่าสุดข้าพเจ้าโทรติดตาม คือ วันที่ 27 กันยายน 2567 เจ้าหน้าที่แจ้งว่า “ยังทำเรื่องไม่เสร็จ เนื่องจากต้องขอเอกสารค่าน้ำค่าไฟย้อนหลัง และสำเนาบัตรประชาชน” จะแนบเอกสารทำเรื่องให้ (ถ้าหากข้าพเจ้าไม่ได้โทรติดตามเรื่อง ทางเจ้าหน้าที่ก็ไม่ทำเรื่องให้ เพราะไม่มีการโทรมาขอเอกสารจากข้าพเจ้าเลย เป็นเหตุให้สงสัยว่า เจ้าหน้าที่มีความเพิกเฉยต่อการปฏิบัติหน้าที่ เพราะแจ้งว่าจะทำเรื่องให้ แต่กลับไม่โทรขอเอกสารจากข้าพเจ้า) โดยข้าพเจ้าไม่แน่ใจว่าเอกสารที่ขอจะนำไปใช้ในการทำเรื่องขอเงินคืนให้หรือไม่ ดำเนินการขอเงินคืนค่าเก็บและขนขยะเกี่ยวข้องอะไรกับค่าน้ำ ค่าไฟย้อนหลัง

ข้อสงสัย:	1. ทำไมจึงเรียกเก็บเงินค่าขยะย้อนหลัง ทั้งที่ไม่เคยได้รับบริการเลย 
	2. เห็นถึงไม่ยุติธรรมและความไม่โปร่งใสในการเรียกเก็บเงินค่าธรรมเนียมดังกล่าว
	3. เงินที่เรียกเก็บย้อนหลังถูกนำไปใช้อะไร ในเมื่อในบันทึกหรือทะเบียนเรียกเก็บค่าขยะของฝ่ายรักษาความสะอาดและสวนสาธารณะ สำนักงานเขตดอนเมือง ไม่มีข้อมูลของบ้านเลขที่ 58 ฯ ในบันทึกเลย
	4. ทำไมการดำเนินการขอเงินคืนจึงล่าช้า โดยมีระยะเวลาที่ยาวนาน ล่วงเลยมามากกว่า 90 วัน ส่อถือการเพิกเฉยในการปฏิบัติหน้าที่ของเจ้าหน้าที่ที่เกี่ยวข้องหรือไม่

ทั้งนี้ จึงขอให้ สำนักงานเขตดอนเมือง และหน่วยงานที่เกี่ยวข้องตรวจสอบที่มาที่ไปของเงิน ดำเนินการคืนเงินค่าธรรมเนียมการเก็บและขนขยะมูลฝอย (ที่ชำระเกิน) คืน เป็นเงินจำนวนทั้งสิ้น 960 บาทถ้วน และแจ้งความคืบหน้าแก่ผู้ร้องให้ทราบด้วย